ཆར་ཚུལ་གསུངས་པ་རྣམས་དང་། ལེའུ་གསུམ་པར་ཆོས་ཀྱི་བདག་འཛིན་ཕྲ་མོ་
-166-

ཊཱིཀ་ཆེན་རིགས་པའི་རྒྱ་མཚོའི་མཆོད་བརྗོད་དང་རྩོམ་པར་དམ་བཅའི་དོན་རྣམ་པར་བཤད་པ་རིགས་ལམ་གསལ་བྱེད།
སྐྱེ་ཚུལ་བཤད་པ་རྣམས་ཀྱི་སྟེང་ནས་རང་གི་རྒྱུད་སྟེང་དུ་དགག་བྱའི་འཆར་ཚུལ་
འཕྱུག་མེད་ངོ་འཕྲོད་པར་བྱས་ལ། གང་ཟག་གི་བདག་མེད་སྒྲུབ་པའི་རིགས་པ་
རྣམས་དང་། ཆོས་ཀྱི་བདག་མེད་སྒྲུབ་པའི་རིགས་པ་མཐའ་ཡས་པ་གསུངས་པ་
རྣམས་ལ་བློ་ནུས་ཅི་ཡོད་ཀྱིས་དཔྱད་དེ་བདག་འཛིན་རྣམ་གཉིས་ཀྱི་འཛིན་སྟངས་
ཀྱི་ཡུལ་མེད་པར་ངེས་པ་གཏིང་ཚུགས་པ་ཞིག་རྙེད་པར་བྱའོ། །དེ་ལྟར་ངེས་པ་
རྙེད་པ་ན་སེམས་རྩེ་གཅིག་པའི་ཞི་གནས་ལ་བརྟེན་ནས་སོ་སོར་རྟོག་པའི་ཤེས་
རབ་ཀྱིས་ཡང་དང་ཡང་དུ་དཔྱད་ཅིང་། དཔྱད་མཐར་ཅུང་ཟད་འཇོག་པའི་དཔྱད་
འཇོག་སྤེལ་མར་བྱའོ། །དེ་ཡང་བདག་འཛིན་ལྷན་སྐྱེས་ཀྱི་འཛིན་སྟངས་ཀྱི་ཡུལ་
འཕྱུག་མེད་ངོས་ཟིན་པར་བྱས་ནས་དགག་བྱ་འགོག་པའི་རིགས་པ་ཇི་ལྟར་འཚམ་
པ་ རེ་བསམས་ལ། རྟགས་ཡང་དག་ ལ་ བརྟེན་ནས་ བདག་ མེད་ངེས་ པའི་ངེས་
ཤེས་ཤུགས་ཅན་དང༌། ཆོས་ཀྱི་བདག་འཛིན་ལྷན་སྐྱེས་ཀྱི་འཛིན་སྟངས་ཀྱི་ཡུལ་
འཕྱུག་མེད་ངོས་ཟིན་པར་བྱས་ལ་ཕྱི་རོལ་གྱི་དོན་འགོག་པའི་རིགས་པ་ཇི་ལྟར་
འཚམ་པ་རེ་དང་། དབང་པོའི་ཤེས་པ་ལ་གཟུང་བྱཪ་སྣང་བའི་སྔོ་སེཪ་དཀཪ་
དམར་སོགས་རང་སྣང་མཁན་གྱི་ཤེས་པ་ལས་དོན་གཞན་དུ་མེད་པའི་རིགས་པ་
ཇི་ལྟར་འཚམ་པ་རེ་ཁོང་དུ་ཆུད་པར་བྱས་ནས། ཕྱི་དོན་མེད་པ་དང་གཟུང་འཛིན་
རྫས་གཞན་དུ་མེད་པར་ངེས་པའི་ངེས་ཤེས་ཤུགས་ཅན་བསྐྱེད་ལ་ངེས་ཤེས་དེའི་
སྟེང་དུ་རྩེ་གཅིག་ཏུ་མཉམ་པར་བཞག་པར་བྱའོ། །མཉམ་བཞག་དེ་ལས་ལངས་
ནས་རྗེས་ཐོབ་ཏུ་ང་ཞེས་བྱ་བ་ནི་རང་གི་ཕུང་པོ་ལྔ་ལ་བརྟེན་ནས་བཏགས་པ་ཙམ་
མོ་སྙམ་དུ་ཡིད་ལ་བྱ་ཞིང་གཟུང་འཛིན་རྫས་ཐ་དད་དུ་སྣང་བ་ནི་མ་རིག་པས་
བསླད་པའི་སྣང་བ་ཙམ་དུ་ཟད་ཀྱི། ཡང་དག་པར་མེད་དོ་སྙམ་དུ་ཡིད་ལ་བྱ་སྟེ།
- 167 -

མེས་པོའི་ཤུལ་བཞག་ལས། ཡོངས་འཛིན་ཡེ་ཤེས་རྒྱལ་མཚན་གྱི་གསུང་འབུམ། ༼༢༩༽
མདོར་ན་ང་དང་ཕུང་པོ་དང་གང་ཟག་གཞན་དང་རི་རབ་ཁང་ཁྱིམ་སོགས་གང་
སྣང་ཐམས་ཅད་སྒྱུ་མ་ལྟ་བུར་འཆར་ཅི་ཐུབ་བྱའོ། །དེ་ལྟར་བསྐྱངས་པས་གནས་
ལུགས་ཀྱི་དོན་ལ་དཔྱད་པ་རང་སྟོབས་ཀྱིས་དྲངས་པའི་གནས་ཆ་བརྟན་པོ་དང་
ཤིན་སྦྱངས་གྲུབ་པ་ན་གནས་ལུགས་རྟོགས་པའི་ལྷག་མཐོང་ཐོབ་པ་ཡིན་ནོ།
།དེ་
ཐོབ་ན་ནི་སྦྱོར་ལམ་དྲོད་ཐོབ་པ་ཡིན་པས། བྱང་ཆུབ་ལམ་གྱི་སྒྲོན་མ་ལས། དེ་
ལྟར་དེ་ཉིད་གོམས་བྱས་ན། །རིམ་གྱིས་དྲོད་སོགས་ཐོབ་བྱས་ནས། །རབ་དགའ་
ལ་སོགས་འཐོབ་འགྱུར་ཏེ། །སངས་རྒྱས་བྱང་ཆུབ་ཡུན་མི་རིང་། །ཞེས་གསུངས་
པ་ལྟར་ཐབས་ཤེས་ཟུང་འབྲེལ་གྱི་ཉམས་ལེན་དེ་གོང་འཕེལ་དུ་བྱས་པ་ལས་
སངས་རྒྱས་ཀྱི་གོ་འཕང་ཐོབ་པར་གསུངས་པས་ན། ཚད་མ་རྣམ་འགྲེལ་གྱི་མན་
ངག་འདི་ནི་གསུང་རབ་ཐམས་ཅད་ཀྱི་སྙིང་པོའི་དོན་གདམས་ངག་ཐམས་ཅད་ཀྱི་
མཐར་ཐུག་ཡིན་པར་གོ་བར་བྱའོ། །ཚུལ་དེ་དག་ནི་རྣམ་འགྲེལ་གྱི་གཞུང་ཉིད་ལ་
སྐྱེས་བུ་གསུམ་གྱི་ལམ་གྱི་རིམ་པའི་གནད་ཁྱད་པར་ཅན་འདི་ལྟ་བུ་ཡོད་དོ་ཞེས་
བློ་གྲོས་དང་ལྡན་པ་རྣམས་ལ་རྣམ་པར་དཔྱོད་པའི་སྒོ་ཙམ་དུ་བསྟན་པ་ཡིན་གྱི།
སྐྱེས་བུ་གསུམ་གྱི་ལམ་གྱི་ཁྲིད་ཚུལ་ཞིབ་པར་ནི་བཤེས་གཉེན་དམ་པ་ཡུན་རིང་
དུ་བསྟེན་
་པ་ལས་རྟོགས་པར་བྱའོ། །སྔར་བཤད་པའི་ལམ་གྱི་གནད་དེ་དག་ཚད་
མ་མདོའི་གཞུང་གིས་ཇི་ལྟར་བསྟན་ཚུལ་དང༌། དེའི་དགོངས་པ་རྣམ་འགྲེལ་གྱིས་
ཇི་ལྟར་བཀྲལ་ཚུལ་ཅུང་ཟད་བརྗོད་ན་ཚད་མ་མདོར། ཚད་མར་གྱུར་པ་འགྲོ་ལ་
ཕན་བཞེད་པ། །སྟོན་པ་བདེ་གཤེགས་སྐྱོབ་ལ་ཕྱག་འཚལ་ཏེ། །ཞེས་གསུངས་པ།
འདིས་ཐེག་པ་ཆེན་པོའི་ལམ་གྱི་རིམ་པ་འབྲས་བུ་དང་བཅས་པ་ཡོངས་སུ་རྫོགས་
པ་བསྟན་ཏེ། ཚད་མར་གྱུར་པ་ཞེས་པས་ཐོབ་བྱ་འབྲས་བུ་རྫོགས་པའི་སངས་
- 168 -

ཊཱིཀ་ཆེན་རིགས་པའི་རྒྱ་མཚོའི་མཆོད་བརྗོད་དང་རྩོམ་པར་དམ་བཅའི་དོན་རྣམ་པར་བཤད་པ་རིགས་ལམ་གསལ་བྱེད།
རྒྱས་ངོས་ཟིན་ཅིང༌། དེ་ཡང་རྟག་པ་རང་བྱུང་དང་རྒྱུ་མེད་དུ་བྱུང་བ་མིན་གྱི། ཐེག་
པ་ ཆེན་ པོའི་ ལམ་ གྱི་ ལུས་ཡོངས་ སུ་རྫོགས་པའི་ རྒྱུ་ལས་བྱུང་བ་ ཡིན་ནོ་ཞེས་
བསྟན། དེའི་དོན་འགྲེལ་པ་ལ་རྣམ་འགྲེལ་འདིར། ཚད་མ་བསླུ་མེད་ཅན་ཤེས་
པ། །ཞེས་ པ་ནས། དེ་ ལྡན་ བཅོམ་ ལྡན་ ཚད་ མ་ ཉིད། །ཅེས་ པའི་ བར་ དང་། མ་
སྐྱེས་པ་ནི་བཟློག་དོན་དུ། །གྱུར་པ་ཉིད་གསུངས་དེ་ཡི་ཕྱིར། །ཞེས་པ་ནས། ཚུར་
ཤོག་བྱ་རྒོད་བསྟེན་པར་གྱིས། །ཞེས་པའི་བར་གསུངས། ཚད་མ་མདོར་འགྲོ་ལ་
ཕན་བཞེད་པ་ཞེས་པས་བསམ་པ་ཕུན་ཚོགས་མདོར་བསྡུས་ནས་བསྟན། དེའི་
དོན་ འགྲེལ་ པ་ལ། སྒྲུབ་ བྱེད་ ཐུགས་ རྗེ་ གོམས་ ལས་དེ། ཞེས་ པ་ནས། གོམས་
ལས་བརྩེ་བའི་བདག་ཉིད་དེ། །ཆགས་བྲལ་ཆགས་དང་ཡིད་ལོག་བཞིན། །ཞེས་
པའི་བར་གྱིས་ཐེག་པ་ཆེན་པོའི་ལམ་གྱི་རྩ་བ་དང་གཞུང་ཤིང་སྙིང་རྗེ་ཆེན་པོ་དང་
དེས་དྲངས་པའི་བྱང་ཆུབ་ཀྱི་སེམས་བསྐྱེད་ཚུལ་དང་། དེ་མཐའ་མེད་དུ་འཕེལ་
ཚུལ་རིགས་པ་མཐའ་ཡས་པའི་སྒོ་ནས་སྟོན་པར་མཛད། །ཚད་མ་མདོར་སྟོན་པ་
ཞེས་པས་སྦྱོར་བ་ཕུན་ཚོགས་མདོར་བསྡུས་ནས་བསྟན། དེའི་དགོངས་པ་འགྲེལ་
པ་ལ། བརྩེ་ལྡན་སྡུག་བསྔལ་གཞོམ་པའི་ཕྱིར། །ཐབས་རྣམས་ལ་ནི་མངོན་སྦྱོར་
མཛད། །ཅེས་པ་ནས། གཉིས་པོ་འདི་ནི་རྒྱུ་རུ་བཤད། །ཅེས་པའི་བར་གྱིས་སྦྱོར་
བ་ཕུན་ཚོགས་ཐབས་ཤེས་ཟུང་འབྲེལ་ཞིག་ལ་སློབ་དགོས་ཚུལ་དང་།
བསླབས་
པ་ ལས་ ས་ ལམ་ རིམ་ གྱིས་ བགྲོད་ ཚུལ་ གསལ་ བར་ སྟོན་ པར་ མཛད། ཚད་མ་
མདོར། བདེ་གཤེགས་ཞེས་པས་འབྲས་བུ་ཆོས་ཀྱི་སྐུ་མདོར་བསྡུས་ནས་བསྟན།
དེའི་དགོངས་པ་འགྲེལ་པ་ལ། རྒྱུ་སྤངས་ཡོན་ཏན་གསུམ་བདེ་གཤེགས། །ཞེས་
པ་ནས། དེ་ཤེས་པ་ཡང་གྲུབ་པ་ཡིན། །ཞེས་པའི་བར་གྱིས་སྤངས་པ་ཁྱད་པར་
- 169 -

མེས་པོའི་ཤུལ་བཞག་ལས། · ཡོངས་འཛིན་ཡེ་ཤེས་རྒྱལ་མཚན་གྱི་གསུང་འབུམ། ༼༢༩༽
གསུམ་ལྡན་ངོ་བོ་ཉིད་སྐུ་དང་རྟོགས་པ་ཁྱད་པར་གསུམ་ལྡན་ཡེ་ཤེས་ཆོས་སྐུ་
གཉིས་འགྲུབ་ཚུལ་གསལ་བར་གསུངས། ཚད་མ་མདོར་སྐྱོབ་ཅེས་པས་འབྲས་བུ་
གཟུགས་སྐུ་འཕྲིན་ལས་དང་བཅས་པ་མདོར་བསྡུས་ནས་བསྟན། དེའི་དགོངས་
པ་འགྲེལ་པ་ལ། སྐྱོབ་པ་ཉིད་གཟིགས་ལམ་གསུངས་པ། །འབྲས་མེད་ཕྱིར་ན་
རྫུན་མི་གསུངས། །ཐུགས་བརྩེ་ལྡན་ཕྱིར་རྩོམ་ཀུན་ཡང་། །གཞན་གྱི་དོན་དུ་སྦྱོར་
ཕྱིར་རོ། །དེ་ཕྱིར་ཚད་ཡིན། ཞེས་འབྲས་བུ་གཟུགས་སྐུ་ཐོབ་ནས་གདུལ་བྱ་ལ་
ཆོས་འཁོར་བསྐོར་ཚུལ་གསལ་བར་གསུངས། གཞན་ཡང་ཚད་མ་མདོའི་མཆོད་
བརྗོད་ཀྱི་དོན་ལུགས་ལྡོག་གི་སྒོ་ནས་འཆད་པའི་ཚེ་བདེན་པ་བཞི་ཞིབ་ཏུ་བཤད་
པའི་སྒོ་ནས་ཐེག་པ་གསུམ་གའི་ལམ་གྱི་གནད་ཐམས་ཅད་རིགས་པའི་ལམ་ནས་
དྲངས་ཏེ་འཆད་ཚུལ་ངོ་མཚར་རྨད་དུ་བྱུང་བ་ཡོད་པ་རྣམས་ནི་གཞུང་ཉིད་ལས་
ཤེས་པར་བྱའོ། ། །དེ་ལྟར་ ལམ་གྱི་ ལུས་ ཡོངས་ སུ་ རྫོགས་ པ་ ལ་ བློ་ སྦྱངས་ནས་
གཞན་རྗེས་སུ་འཛིན་པའི་ཐབས་ནི་ལེའུ་བཞི་པ་གཞན་དོན་ལེའུར་གདུལ་བྱ་ལ་
ཆོས་སྟོན་པའི་ཚེ་ལོག་རྟོག་བཟློག་པའི་ཐབས་དང་ཐེ་ཚོམ་སེལ་བའི་ཐབས་དང༌།
ངེས་ཤེས་བསྐྱེད་པའི་ཐབས་ཇི་ལྟར་སྟོན་པ་དང་། དེ་ལྟར་སྟོན་པའི་ཚེ་གཞན་ལ་
རྟོགས་པ་བསྐྱེད་པའི་ངག་མཚན་ཉིད་ཚང་བ་ལ་མཚན་ཉིད་ཇི་ལྟར་དགོས་པ་
དང་། མཚན་ཉིད་དེ་ལྟར་མ་ཚང་ན་སྐྱོན་ཅི་ཡོད་སོགས་གཞན་རྗེས་སུ་འཛིན་པའི་
ཐབས་ ཆེས་ རྨད་ དུ་ བྱུང་ བ་ དག་གསུངས་སོ། །དེས་ན་ཐེག་པ་ ཆེན་ པོའི་ སྒོར་
ཞུགས་ནས་རང་རྒྱུད་སྨིན་བྱེད་ཕར་ཕྱིན་དྲུག་དང་། གཞན་རྒྱུད་སྨིན་བྱེད་བསྡུ་བ་
བཞི་ལ་སློབ་ཚུལ་གཞུང་འདིས་རིགས་པའི་ལམ་ནས་དྲངས་ཏེ་བསྟན་པར་ཤེས་
པར་བྱའོ། །དེ་ལྟར་རྒྱལ་བའི་གསུང་རབ་མཐའ་དག་གི་སྙིང་པོའི་དོན་སྤྱིར་ཐེག་
- 170-

ཊཱིཀ་ཆེན་རིགས་པའི་རྒྱ་མཚོའི་མཆོད་བརྗོད་དང་རྩོམ་པར་དམ་བཅའི་དོན་རྣམ་པར་བཤད་པ་རིགས་ལམ་གསལ་བྱེད།
པ་གསུམ་གའི་ལམ་གྱི་གནད་རྣམས་དང་། ཁྱད་པར་ཐེག་པ་ཆེན་པོའི་ལམ་གྱི་
རིམ་པ་མ་ཚང་བ་མེད་ པ་འབྲས་བུ་འཕྲིན་ལས་དང་བཅས་པ་དྲི་མ་མེད་པའི་
རིགས་པའི་ལམ་ནས་དྲངས་ཏེ་སྟོན་པའི་གདམས་ངག་གི་མཆོག་ཚད་མ་རྣམ་
འགྲེལ་གྱི་གཞུང་འདི་ཉན་པ་དང་དོན་ལ་ཚུལ་བཞིན་དུ་དཔྱོད་པ་དང་། ཇི་ལྟར་
གོ་བ་རྣམས་གཞན་དང་ཁ་གཤགས་འགྱེད་པའི་ཐབས་ཙམ་དང་། རྙེད་པ་དང་།
སྐུར་སྟི་དང་། གྲགས་པ་སྒྲུབ་པའི་ཐབས་སུ་མ་སོང་བར་རང་རྒྱུད་འདུལ་བའི་
ཐབས་སུ་ཁྱེར་ཏེ་གཞུང་ལུགས་གདམས་པར་ཤར་བའི་ཉམས་ལེན་ལ་འབད་
ནས་རྒྱལ་བའི་བསྟན་པའི་སྙིང་པོ་མཐར་ཐུག་པ་འདི་རང་དང་གཞན་གྱི་རྒྱུད་ལ་
རྒྱ་ཆེར་སྤེལ་བར་བྱའོ། །བསྟན་པའི་བདག་པོ་སྟོན་པ་བཅོམ་ལྡན་འདས། །ཚད་
མར་ བསྒྲུབས་ ནས་ དེ་ ཡི་ བསྟན་ པའི་ གནད། །ཆ་ ཚང་ ལམ་ ལ་ ངེས་ པ་
པ་ བསྐྱེད་
མཛད་པ། །འཇམ་མགོན་བླ་མའི་ཞབས་ལ་ཕྱག་འཚལ་ཏོ། །རྒྱལ་བའི་བཀའ་
དང་དགོངས་འགྲེལ་མ་ལུས་པ། །གང་ཟག་གཅིག་གི་ཉམས་ལེན་རིམ་པ་རུ། །
བསྡུས་ནས་འདོམས་མཛད་འཇམ་མགོན་ཐུགས་རྗེ་ཅན། །གསོལ་བ་འདེབས་སོ་
བདག་རྒྱུད་བྱིན་གྱིས་རློབས། །གསུང་རབ་དེ་ཉིད་བལྟ་བའི་མིག་གཅིག་པུ། །
རྣམ་ འགྲེལ་ དགོངས་ དོན་ རིགས་ ཚུལ་ མན་ ངག་ རྣམས། ། །ཇི་ བཞིན་ འདོམས་
མཛད་འཇམ་མགོན་བླ་མ་ཡིས། །ད་དུང་བྱང་ཆུབ་བར་དུ་བདག་སྐྱོངས་ཤིག །
ཟབ་ཅིང་དཔག་དཀའ་རིགས་གཞུང་ཆུ་གཏེར་ཆེ། །བློ་གྲོས་ཉམ་ཆུང་སྦྲང་བུའི་
གཤོག་རྩལ་གྱིས། །དཀྲུགས་ནས་གཏིང་མཐའ་འཚོལ་བར་བྱེད་དོ་ལོ། །མཁས་
རྣམས་ཁྲེལ་དང་བཞད་གད་ བསྐྱེད་པའི་གནས། །འོན་ཀྱང་སེམས་དགེ་བ་ལ་
ཉེས་མེད་ཅེས། །གསུངས་ཕྱིར་དད་ལྡན་གཞན་གྱིས་བསྐུལ་བ་དང་། །རང་བློ་
- 171 -

མེས་པོའི་ཤུལ་བཞག་ལས། ཡོངས་འཛིན་ཡེ་ཤེས་རྒྱལ་མཚན་གྱི་གསུང་འབུམ། ༼༢༩༽
ལེགས་བཤད་གོམས་པ་ལྷུར་བླང་ཕྱིར། །འཇམ་མགོན་བླ་མའི་གསུང་ལ་རྗེས་
ཟློས་བྱས། །ཡིད་ཆེས་ལུང་དང་རིགས་པ་ཕྲ་མོ་ཡིས། །ལེགས་པར་བརྟགས་ནས་
སྦྱར་བ་ཡིན་མོད་ཀྱང་། །བདག་བློ་ཉམ་ཆུང་ཤིན་ཏུ་མི་བསལ་བས། །འགལ་དང་
མ་གྲུབ་མ་ངེས་གྲུབ་ཟིན་བསྒྲུབས། །སྔ་ཕྱི་མ་འབྲེལ་རང་ཚིག་འགལ་བ་དང་། །
འབྲེལ་མེད་བརྗོད་དང་སྐབས་དོན་ཉམས་པ་སོགས། །འདི་ལ་ཉེས་པར་བཤད་
པ་ཅི་མཆིས་པ། །རྗེ་བཙུན་ཐུགས་རྗེའི་གཏེར་ཆེན་རྣམས་ལ་བཤགས། །བྱིས་པ་
ཆུང་ངུས་འཁྲུལ་པ་ཅི་བྱས་ཀྱང༌། །བརྩེ་ལྡན་ཕ་མས་ཡལ་བར་མི་འདོར་བཞིན། །
བརྩེ་ ལྡན་ རྣམས་ ཀྱིས་ བདག་ ལ་ བརྩེར་དགོངས་ལ། །བདག་ གི་ནོངས་ པ་ རྒྱུ་
བཅས་དག་པར་མཛོད། །ཚུལ་འདིར་འབད་ལས་གངས་རིའི་ཏོག་ལྟར་དུ། །རབ་
དཀར་དགེ་བ་གང་ཞིག་ཐོབ་པ་དེས། །སྲིད་མཚོ་ཉམ་ངར་འཁྱམས་པའི་འགྲོ་བ་
རྣམས། །གཞུང་ བཟང་ འདི་ ཡིས་ སྨིན་ཅིང་ གྲོལ་ གྱུར་ ཅིག །ཇི་ སྲིད་ འཛིན་ མ་
གནས་པ་དེ་སྲིད་དུ། །ལེགས་བཤད་སྲིད་པའི་མིག་འདིའང་རྟག་གནས་ཏེ། །དྲི་
མེད་རིགས་ཚུལ་འོད་འབར་སྣང་བ་ཡིས། །འགྲོ་བ་ཀུན་ལ་ལམ་བཟང་གསལ་
བྱེད་ཤོག །
ཅེས་ཚད་མ་རྣམ་འགྲེལ་གྱི་ཊཱིཀ་ཆེན་རིགས་པའི་རྒྱ་མཚོའི་མཆོད་བརྗོད་
དང་རྩོམ་པར་དམ་བཅའི་དོན་རྣམ་པར་བཤད་པ་རིགས་ལམ་གསལ་བྱེད་ཅེས་བྱ་
བ་འདི་ནི། ཆོས་གྲྭ་ཆེན་པོ་བཀྲ་ཤིས་ལྷུན་པོར་སྡེ་སྣོད་འཛིན་པ་བརྒྱ་ཕྲག་མང་པོ་
ལ་རྣམ་འགྲེལ་གྱི་ལམ་ཁྲིད་བྱས་པའི་ཚེ་ནོར་བུ་དགའ་ལྡན་པའི་གྲྭ་རིགས་རྣམ་
འགྲེལ་བ་ཡེ་ཤེས་དར་རྒྱས་ཀྱིས་འདི་ལྟ་བུ་ཞིག་དགོས་ཞེས་ཡང་དང་ཡང་དུ་ནན་
ཆེན་པོས་བསྐུལ་ཞིང་། སྡེ་སྣོད་འཛིན་པ་གཞན་མང་པོས་ཀྱང་ཡང་ཡང་བསྐུལ་
- 172 -

ཊཱིཀ་ཆེན་རིགས་པའི་རྒྱ་མཚོའི་མཆོད་བརྗོད་དང་རྩོམ་པར་དམ་བཅའི་དོན་རྣམ་པར་བཤད་པ་རིགས་ལམ་གསལ་བྱེད།
བ་ལ་བརྟེན་ནས། མགོན་པོ་འོད་དཔག་མེད་སྙིགས་དུས་འགྲོ་བའི་དོན་དུ་བསམ་
བཞིན་དུ་མིའི་སྲིད་པ་བཟུང་བ་པཎ་ཆེན་ཐམས་ཅད་མཁྱེན་པ་རྗེ་བཙུན་བློ་བཟང་
ཡེ་ཤེས་དཔལ་བཟང་པོའི་བཀའ་དྲིན་ལས་རྒྱལ་བའི་བསྟན་པའི་སྒོར་རབ་ཏུ་བྱུང་
སྟེ་རྣམ་འགྲེལ་གཞུང་ལ་ཐོས་པ་ཅུང་ཟད་བགྱིས་ཤིང་། ཕྱི་ནང་གི་ཆོས་ཐམས་
ཅད་ཆུ་ནང་གི་ ཟླ་ གཟུགས་ལྟར་གཟིགས་ནས་གྲུབ་མཆོག་དབེན་ས་པའི་མན་
ངག་ ལ་དབེན་ པའི་ རི་ སུལ་ དུ་ ཉམས་ལེན་སྙིང་པོར་མཛད་པས་གྲུབ་པའི་གོ་
འཕང་མཐོན་པོར་གཤེགས་པ་རྗེ་བཙུན་བླ་མ་གྲུབ་པའི་དབང་ཕྱུག་བློ་བཟང་རྣམ་
རྒྱལ་དང་། རྒྱལ་བའི་དམ་ཆོས་མ་ལུས་འཛིན་པའི་སྨོན་ལམ་རླབས་པོ་ཆེའི་མཐུ་
གྲུབ་པ་འཇམ་མགོན་བསྟན་པའི་སྲོག་ཤིང་རྗེ་བཙུན་བླ་མ་ངག་དབང་བྱམས་པ་
གཉིས་ཀྱི་བཀའ་དྲིན་ལས་རྣམ་འགྲེལ་གྱི་རིགས་ཚུལ་ཐུན་མོང་མིན་པའི་མན་
ངག་གི་གནད་རྣམས་ལེགས་པར་ཐོབ་པ། དགེ་སློང་ཡེ་ཤེས་རྒྱལ་མཚན་ གྱིས་
ཆོས་གྲྭ་ཆེན་པོ་བཀྲ་ཤིས་ལྷུན་པོ་དཔལ་གྱི་སྡེ་ཆེན་ཕྱོགས་ཐམས་ཅད་ལས་རྣམ་
པར་རྒྱལ་བའི་གླིང་དུ་འགོ་བརྩམས། འཕྲོས་རྣམས་གསེར་འཕྱང་ཞེས་པ་མེ་མོ་
བྱའི་ ལོ་ བལ་ བོད་ མཚམས་ ཀྱི་ དབེན་ གནས་ བཀྲ་ ཤིས་ བསམ་ གཏན་གླིང་དུ་
རྫོགས་པར་སྦྱར་བའོ། །འདིས་ཀྱང་ཐུབ་པའི་བསྟན་པ་རིན་པོ་ཆེ་མི་ནུབ